CELEX: E2015J0003
Language: ro
Date: 2015-10-02 00:00:00
Title: Hotărârea Curții din 2 octombrie 2015 în cauza E-3/15 – Liechtensteinische Gesellschaft für Umweltschutz/Gemeinde Vaduz (municipalitatea Vaduz) (Directiva 2011/92/UE privind evaluarea impactului asupra mediului al proiectelor publice și private – articolul 11 – Dreptul de a avea acces la o cale de atac în fața unei instanțe judiciare – Efectul dreptului SEE asupra hotărârilor în instanță naționale – Principiile echivalenței și eficacității)

8.12.2016   
            
            
               RO
            
            
               Jurnalul Oficial al Uniunii Europene
            
            
               C 457/11
            
         HOTĂRÂREA CURȚII
   din 2 octombrie 2015
   în cauza E-3/15
   Liechtensteinische Gesellschaft für Umweltschutz/Gemeinde Vaduz (municipalitatea Vaduz)
   (Directiva 2011/92/UE privind evaluarea impactului asupra mediului al proiectelor publice și private – articolul 11 – Dreptul de a avea acces la o cale de atac în fața unei instanțe judiciare – Efectul dreptului SEE asupra hotărârilor în instanță naționale – Principiile echivalenței și eficacității)
   (2016/C 457/08)
   În cauza E-3/15, Liechtensteinische Gesellschaft für Umweltschutz/Gemeinde Vaduz (municipalitatea Vaduz) – CERERE adresată Curții, în temeiul articolului 34 din Acordul dintre statele AELS privind instituirea unei Autorități de Supraveghere și a unei Curți de Justiție, de către instanța națională a Principatului Liechtenstein (Staatsgerichtshof des Fürstentums Liechtenstein) privind interpretarea articolului 11 din Directiva 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului, Curtea, compusă din Carl Baudenbacher, președinte, Per Christiansen și Páll Hreinsson (judecător-raportor), judecători, a pronunțat, la 2 octombrie 2015, hotărârea al cărei dispozitiv prevede următoarele:
   
               1.
            
            
               În temeiul Deciziei nr. 230/2012 a Comitetului mixt al SEE din 7 decembrie 2012, Liechtenstein avea obligația să transpună Directiva 2011/92/UE și să o aplice procedurii de evaluare a impactului asupra mediului care făcea obiectul litigiului principal.
            
         
               2.
            
            
               Nu este conformă cu articolul 11 din Directiva 2011/92/UE adoptarea unei decizii generale de evaluare a impactului asupra mediului în condițiile în care soluționarea unor aspecte esențiale referitoare la efectele proiectului asupra mediului, cum ar fi cele prevăzute la articolul 5 alineatul (3) din Directiva 2011/92/UE, este amânată pentru procedurile de autorizare ulterioare, iar organizațiile neguvernamentale care promovează protecția mediului nu au acces la o cale de atac în fața unei instanțe judiciare. Este de resortul instanțelor naționale să decidă dacă în această cauză este vorba de aspecte esențiale.
            
         
               3.
            
            
               Dreptul SEE nu prevede că normele SEE care nu au fost transpuse pot fi invocate direct în instanțele naționale ale statelor membre ale AELS. Cu toate acestea, din dreptul SEE rezultă că atunci când interpretează normele naționale, instanța națională are obligația de a aplica, în măsura posibilului, metodele de interpretare recunoscute de legislația națională pentru a obține rezultatul vizat prin Directiva 2011/92/UE. Această obligație intră în vigoare în ziua în care textul legislativ în cauză devine parte a Acordului privind SEE.
            
         
               4.
            
            
               Este de resortul instanței de trimitere să determine, în lumina principiilor echivalenței și eficacității, căile de atac disponibile pentru încălcarea articolului 11 din Directiva 2011/92/UE.